আফগানিস্তান
আফগানিস্তানের রাজধানী কাবুল দেশটির পূর্ব-কেন্দ্রীয় অঞ্চলে অবস্থিত। অন্যান্য প্রধান শহরের মধ্যে রয়েছে দক্ষিণের কান্দাহার, পশ্চিমের হেরত এবং উত্তরের মাজরে শরীফ। ছোট শহরগুলির মধ্যে আছে পূর্বের জালালাবাদ, কাবুলের উত্তরে অবস্থিত চারিকার, এবং উত্তরের কন্দোজ ও ফয়েজাবাদ। 
সোভিয়েত-আফগান যুদ্ধের সময়ে ও ১৯৮৯ সালে যুদ্ধ শেষ হওয়ার ঠিক পরে গ্রামাঞ্চল থেকে বহু মানুষ জনবসতিপূর্ণ শহরগুলোতে এসে নিরাপত্তার জন্য আশ্রয় নেয়। ১৯৮০-এর শেষের দিকে কাবুলের জনসংখ্যা বেড়ে প্রায় ২০ লক্ষ হয়ে যায়। তবে ১৯৯০-এর শুরুর দিকের গৃহযুদ্ধের সময় অনেক লোক বিধ্বস্ত কাবুল ছেড়ে পালিয়ে যায়; ফলে ১৯৯৩ সালে এর জনসংখ্যা দাঁড়ায় মাত্র ৭ লক্ষ। তবে ২০০১ সালের পর এর জনসংখ্যা আবার বেড়ে ২০ লক্ষে গিয়ে পৌঁছেছে। বেশির ভাগ শহরে পয়ঃনিষ্কাশন ব্যবস্থা, পানি শোধন ব্যবস্থা ও জনপরিবহন ব্যবস্থা নেই।
পাঘমান
১৯২৮ সালে রাজা আমানুল্লাহ খান এবং রাণী সোরায়া তারজির ইউরোপ থেকে ফিরে আসার পর, আমানউল্লাহ বিদেশি বিশেষজ্ঞদেরকে কাবুলের পুনর্নির্মাণের জন্য নিয়ে আফগানিস্তানে এলেন। সেই সময়ে, পাঘমানের প্রবেশপথে, ইউরোপীয় শৈলীতে তারা ফ্রান্সের প্যারিসে আর্ক দে ট্রাইমফের আদলে একটি স্মারক গেট তৈরি করেন, যা আর্চ অফ ভিক্টরি (ফার্সি: طاق ظفر তাক-ই জাফর) নামে পরিচিত ছিল। মূলত হিন্দু কুশের নীচে একটি ছোট গ্রাম, পাঘমান অবকাশ কাটানোর একটি চমৎকার স্থানে পরিণত হয় এর চমকপ্রদ ভিলা এবং চ্যালেটের জন্য। পাশাপাশি গ্রীষ্মকালীন রাজধানী হিসেবে পাঘমানের গুরুত্ব অনেক বৃদ্ধি পায়। শহরের প্রশস্ত পথ জুড়ে ফার, পপলার ও বাদাম গাছের সারির ফাঁকে ফাঁকে ভিলা ও গলফ্ খেলার মাঠ রয়েছে যা শহরের সৌন্দর্যকে আরো বাড়িয়ে দিয়েছে। শহরটি ধনী এবং অভিজাতদের অবকাশ কাটানোর জন্য একটি জনপ্রিয় স্থান ছিল। ধীরে ধীরে বাগানটি স্থানীয় ও বিদেশী পর্যটকদের জন্য একটি জনপ্রিয় স্থান হয়ে ওঠে। ধনী কাবুলাইটরা গ্রীষ্মকালীন অবকাশের জন্য এখানে ঘর কিনে রাখত এবং চাকর ও দাসী নিযুক্ত করত।